Tólf tonna vörubíl var stolið frá TS vélaleigu í Ólafsvík aðfaranótt sunnudagsins . Bíllinn stóð við húsnæði vélaleigunnar en fannst um hádegisbil á sunnudag er vegfarandi tilkynnti lögreglu að vörubíll væri kyrrstæður á lítilli viðarbrú sem liggur yfir Fróðá . Að sögn lögreglu er ekki vitað hver stal bílnum . “ Við sáum á ökurita bílsins að honum hefur verið stolið um kl. 1.15 aðfaranótt sunnudags . Þjófurinn hefur keyrt að brúnni með þeim afleiðingum að framhjól bílsins fór fram af henni . Þá var klukkan 1.45 . ” Lögreglan telur það mestu mildi að bíllinn hafi ekki oltið fram af brúnni , en töluvert fall er ofan í ána . Strax var hafist handa við að losa bílinn af brúnni og þurfti að kalla til öflugan kranabíl til að lyfta honum upp . Auk þess var gröfu keyrt niður í ána til að lyfta undir framhjól vörubílsins . Að sögn lögreglu var bílskúrshurð á veiðihúsinu við Fróðá rifin upp og afturrúða brotin í bifreið sem þar var inni . Lögregla segir málið í rannsókn og að enginn liggi undir grun eins og staðan er núna . Einhverjar skemmdir urðu á vörubílnum .